Professor om cannabis-behandling: - Ingen sikker effekt

Traumelidelser kan bli verre over tid fordi bruk av cannabis demper symptomene, opplyser professor og rusekspert Jørgen Bramness.

Ingvild Sagmoen

Oppdatert 3. februar 2015

Artikkelen er over fem år gammel

I episoden «Medisinert» i VGTV-serien Oljebarna møter vi 23 år gamle Silje som har flyttet til Amsterdam for lovlig å kunne bruke cannabis som medisin. Silje har post-traumatisk stress-lidelse (PTSD), og mener cannabis lindrer hennes symptomer knyttet til tilstanden.

– Cannabis har en veldig god effekt på meg, sier Silje i episoden.

Professor Jørgen Bramness ved Senter for rus- og avhengighetsforskning (SERAF) ved Universitetet i Oslo, tror det er fullt mulig at Silje kan ha effekt av medisinsk bruk av cannabis.

Samtidig legger han vekt på at effekten ikke er vitenskapelig forankret.

– Det kan skyldes to ting. For det første kan det være at det ikke har noen effekt, men det kan også skyldes at det ikke foreligger god nok forskning. Det siste gjelder for nettopp behandlingen av PTSD, og derfor kan heller ikke medisinsk bruk av cannabis godkjennes som behandling i Norge, sier han.

– Når det er sagt: Denne pasienten kan likevel ha effekt av medisinsk bruk av cannabis. Forskning foregår på et gruppenivå, og selv om forskning påviser en effekt eller ingen effekt, er det derfor ikke umulig at et individ kan ha effekt av det, sier Bramness.

Kan forsterke symptomene

I episoden oppsøker Silje en nederlansk psykiater, Frederik Polak. Han mener det er en kjent sak at bruk av cannabis som medisin kan ha en effekt for mange. Han mener den negative effekten av å røyke cannabis er så liten at den ikke lenger kan brukes som argument mot å prøve.

Bramness sier psykiateren ikke kan legge bevis på bordet for meningene sine.

– Det er snakk om at han fremmer sine meninger, som sikkert er velbegrunnet, men ikke nok til å få registrert dette som et legemiddel. Dette handler om at jeg er åpen for å bruke cannabis i behandling, hvis det kan påvises, på samme vis som for alle legemidler, at det har en effekt, sier han.

Ifølge professoren kan symptomene ved PTSD forsterkes ved bruk av rusmidler.

Professor Jørgen Bramness ved Senter for rus- og avhengighetsforskning. Foto:PRIVAT,

– En har en tro på at cannabis gir effekt, og opplever symptomene som PTSD gir som mindre i øyeblikket. Men generelt er det slik at stoffer som demper symptomer i øyeblikket kan gjøre traumelidelsen verre over tid, sier han.

– Og det er tilfelle selv om en person inntar cannabis uten hensikt med å oppnå rus, men kun ønsker symptomlettelse.

Samtidig finnes det en fare for å utvikle misbruk, opplyser han.

Effektivt i behandling av MS

Bramness forklarer at det som i utlandet kalles medisinsk cannabis i mange tilfeller er det samme som det som brukes for å oppnå rus.

– I Norge er det kun noen få som har fått tillatelse til å innføre cannabisplanten for å bruke til medisinsk behandling. Vi er mer opptatt av medisinsk kvalitet, og det finnes kun noen få produkter som vi bruker i behandling, sier han.

I 2012 ble cannabissprayen Savitex godkjent for bruk av norske pasienter. Munnsprayen er beregnet på pasienter med multippel sklerose (MS), som er en kronisk sykdom i nervesysteme.

Ifølge Bramness er det bevist i undersøkelser at cannabis har effekt ved medisinsk behandling av følgetilstander av MS - og ved behandling av noen andre tilstander, som for eksempel cellegiftindusert kvalme og smertetilstander.

– Det største argumentet for å bruke cannabis er at det er effektivt i behandlingen av noen sykdommer. I den grad effekten kan bevises, bør cannabis kunne brukes uten moralistiske tanker, slik som vi for eksempel bruker morfin som smertelindrende, mener professoren.

Les også:Slik skader cannabis

VG+:Her selges cannabis over disk

– Urimelig tro

Silje sier i episoden at hun følte det som en lettelse å komme til Nederland, hvor hun opplevde at «cannabis er en naturlig og akseptert del av samfunnet».

– Det er en enorm kontrast til den kriminaliseringen, sykeliggjøringen og stigmatiseringen vi har i Norge, sier hun.

Bramness mener det er en urimelig skepsis mot bruk av cannabis som medisin blant nordmenn.

– Men samtidig en urimelig tro på at cannabis skal løse en masse problemer. Det er ikke tilstrekkelig forskning som kan bevise at effekten er god for alt som hevdes.

Professor Bramness måtte svare for seg i VG da han i fjor ledet et eksperiment hvor 20 fengselsaspiranter ble sjenket vodka for å teste om en fosfatdrikk innvirket på bakrus.

Publisert: 03.02.15 kl. 09:59 Oppdatert: 03.02.15 kl. 13:41

Les også

Mer om Helse